**ΟΜΟΣΠΟΝΔΙΑ ΓΟΝΕΩΝ & ΚΗΔΕΜΟΝΩΝ ΠΕΡΙΦΕΡΕΙΑΣ ΑΤΤΙΚΗΣ**

**Βερανζέρου 22, 6ος όροφος**

[**www.goneis.org**](http://www.goneis.org/)**. E-mail:** **omosp.goneon.attikis@gmail.com**

**ΔΕΛΤΙΟ ΤΥΠΟΥ**

Με αφορμή την εξέλιξη στο σχολικό συγκρότημα που στεγάζει το 1ο δημοτικό και το 6ο νηπιαγωγείο Χολαργού όπου διαπιστώθηκε (έπειτα από πιέσεις επί ένα χρόνο της σχολικής κοινότητας που βρίσκεται αντιμέτωπη με συχνά προβλήματα στην ηλεκτρολογική εγκατάσταση του συγκροτήματος) **ότι το συγκεκριμένο σχολικό συγκρότημα λειτουργεί χωρίς πιστοποιημένο ηλεκτρολογικό έλεγχο για πάνω από 40 χρόνια,** θέλουμε με αγανάκτηση και οργή να υπογραμμίσουμε για άλλη μια φορά τα εξής:

1ον.: Αρχικά θεωρούμε ότι η συγκεκριμένη κατάσταση δεν μπορεί να αφορά μόνο το συγκεκριμένο σχολικό συγκρότημά. **Δυστυχώς είναι πολύ πιθανό να αφορά την πλειοψηφία των σχολικών μονάδων.**

2ον.: Παρά τις διαβεβαιώσεις της δημοτικής αρχής του συγκεκριμένου δήμου ότι στο συγκεκριμένο σχολείο δεν τίθεται κανένα ζήτημα επικινδυνότητας για τα παιδιά, αυτές οι διαβεβαιώσεις διαψεύδονται με τον πιο εμφατικό τρόπο από την ίδια την ΔΕΔΔΗΕ που με επιστολή της προς το σχολικό συγκρότημα προειδοποιεί ότι ***θα προβεί σε διακοπή της παροχής του εάν δεν πραγματοποιηθεί νέος έλεγχος και στη συνέχεια υποβληθεί νέα Υπεύθυνη Δήλωση Εγκαταστάτη Ηλεκτρολόγου.***

Η παραπάνω αποκάλυψη φέρνει ξανά στο προσκήνιο τις δραματικές εκκλήσεις των οργανώσεων Γονέων, των συλλόγων εκπαιδευτικών, των μαθητών, σε όλη την Αττική που ζητούν ελέγχους και παρεμβάσεις συντήρησης στα σχολεία. Αναδεικνύει επίσης, σε μια περίοδο που προωθείται το αυτόνομο σχολείο, το οποίο πρέπει να βρει μόνο του τους οικονομικούς πόρους για να λειτουργεί, που οι εκπαιδευτικοί διώκονται επειδή αγωνίζονται για σύγχρονα και ασφαλή σχολεία, **μια επικίνδυνη πραγματικότητα.** Καθημερινά να μετράμε στα σχολεία διάφορα περιστατικά, από σοβάδες που πέφτουν, μέχρι μαθητές που τους χτυπάει το ρεύμα από γυμνά καλώδια.

Αναδεικνύει επίσης για άλλη μια φορά ότι πρέπει να συμβεί το "κακό" για να ληφθούν μέτρα από το υπουργείο, για να είναι τα παιδιά μας ασφαλή μέσα στα σχολεία.

Προφανώς δεν μπορούμε να γίνουμε όλοι ηλεκτρολόγοι και μηχανικοί. Μπορούμε όλοι όμως, να βγάλουμε ως συμπέρασμα από την περίπτωση του συγκεκριμένου σχολικού συγκροτήματος και αυτά που ζούμε καθημερινά, ότι μπορεί, σχολεία σήμερα, να λειτουργούν, να μπαλώνονται με μερεμέτια τα προβλήματα και μόνο κάτω από την πίεση γονιών και εκπαιδευτικών να βγαίνει στην επιφάνεια η τραγική πραγματικότητα!

Δε θα συμβιβαστούμε όμως και με μια λογική που λέει ότι αυτά που ζητάμε δεν γίνονται, γιατί έχουν κόστος, γιατί θέλουν μεγάλης έκτασης εργασίες.

Στα σχολικά κτίρια που διαβιούν καθημερινά δεκάδες μικρά και μεγάλα παιδιά οι έλεγχοι των ηλεκτρολογικών εγκαταστάσεων, της στατικής επάρκειας, της αντισεισμικής θωράκισης **έπρεπε να είχαν γίνει χτες!!!**

**Ζητάμε με ευθύνη του υπουργείου και των δήμων την άμεση διενέργεια ελέγχων σε όλα τα σχολεία του συνόλου των ηλεκτρολογικών εγκαταστάσεων και την έκδοση των σχετικών πιστοποιητικών.**

Να προχωρήσουν άμεσα όλοι οι τεχνικοί έλεγχοι και οι προσεισμικοί και να αξιοποιηθούν οι περίοδοι των διακοπών του Πάσχα και του καλοκαιριού για την επίλυση ζητημάτων που θα εμφανιστούν.

**Καλούμε τις Ενώσεις και τους συλλόγους γονέων μαζί με τα σωματεία εκπαιδευτικών σε κάθε περιοχή να διεκδικήσουν την πραγματοποίηση τους.**

Το ΔΣ

19/04/2024